ત્રિરંગા બાઇક રેલીઃ ધર્મકથાની જેમ અહીં પ્રથમ દિવસે ત્રિરંગા ધ્વજો સાથે ખેડા જિલ્લાનાં 658 ગામોના અગિયાર હજાર યુવાનોનું શહીદ ભગત સિંહ ચોક, ખેડાથી 2000 ટુ-વ્હીલર પર પ્રયાણ, રસ્તામાં આવતાં ગામોના ગ્રામ્યજનોનું એકત્રીકરણ અને પુષ્પવૃષ્ટિથી રેલીનું સ્વાગત, રસ્તામાં ઠંડા જળપાનની ઉત્સાહી વ્યવસ્થા, નડિયાદમાં પ્રવેશ, એસઆરપી બેન્ડ અને ઢોલ-નગારાં-ત્રાંસાં સાથેની શિસ્તબદ્ધ પૈદલ રેલી, યુવાનોના હાથમાં લહેરાતા ત્રિરંગાનો મહાસાગર, સાથે જ શહીદો બોલાવે છે. ભારતમાતાકી જય, વંદે માતરમ, શહીદો અમર રહો, જય મહારાજ, જય મહારાજના જયઘોષ! મંદિરના દરવાજે સંતો, નગરજનો દ્વારા પુષ્પ છંટકાવથી સ્વાગત, શહીદ પરિવારોના સભ્યોની સ્વાગતમાં ઉપસ્થિતિ! આ દશ્યની દિવ્ય ક્ષણોએ નડિયાદને ચેતનવંતું બનાવી દીધું. હાજર સૌના હૃદયમાં ઊઠેલી રાષ્ટ્રભક્તિ ભાવનાની લહેર એ આ કથાની પ્રથમ સફળતા.